CELEX: 32016D0547
Language: el
Date: 2016-04-07 00:00:00
Title: Απόφαση (ΕΕ) 2016/547 της Επιτροπής, της 7ης Απριλίου 2016, για την έγκριση, εξ ονόματος της Ευρωπαϊκής Ένωσης, της τροποποίησης του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου

8.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 94/14
            
         ΑΠΌΦΑΣΗ (ΕΕ) 2016/547 ΤΗΣ ΕΠΙΤΡΟΠΉΣ
   της 7ης Απριλίου 2016
   για την έγκριση, εξ ονόματος της Ευρωπαϊκής Ένωσης, της τροποποίησης του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2013/785/ΕΕ του Συμβουλίου, της 16ης Δεκεμβρίου 2013, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και του Βασιλείου του Μαρόκου (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Το άρθρο 10 της συμφωνίας αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου (2), εφεξής καλούμενη «η συμφωνία», που εγκρίθηκε με τον κανονισμό (ΕΚ) αριθ. 764/2006 του Συμβουλίου (3), προβλέπει τη σύσταση μεικτής επιτροπής επιφορτισμένης με την παρακολούθηση της εφαρμογής της εν λόγω συμφωνίας και, ιδίως, με την επίβλεψη της εκτέλεσης, της ερμηνείας και της ομαλής λειτουργίας. Το άρθρο 5 του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Ένωσης και του Βασιλείου του Μαρόκου (εφεξής «το πρωτόκολλο»), που εγκρίθηκε με την απόφαση 2013/785/ΕΕ, εξουσιοδοτεί τη μεικτή επιτροπή να εγκρίνει τροποποιήσεις του πρωτοκόλλου.
            
         
               (2)
            
            
               Είχε προβλεφθεί ότι η μεικτή επιτροπή θα συνεδρίαζε στις Βρυξέλλες από τις 14 έως τις 16 Οκτωβρίου 2015, για να εγκρίνει την τροποποίηση ορισμένων τεχνικών μέτρων, απαραίτητων για την εφαρμογή του πρωτοκόλλου, και συγκεκριμένα της κατανομής του αριθμού και της χωρητικότητας των παραγαδιάρικων που επιτρέπεται να αλιεύουν στην κατηγορία «βενθοπελαγική αλιεία», μετά τη διαπίστωση υποχρησιμοποίησης της υποκατηγορίας αυτής, καθώς και της σύνθεσης των αλιευμάτων στην κατηγορία «βιομηχανική πελαγική αλιεία», ώστε να καταστεί δυνατή η συνέχιση της αλιευτικής δραστηριότητας σε αυτή την κατηγορία.
            
         
               (3)
            
            
               Η Επιτροπή διαβίβασε στο Συμβούλιο, πριν από την εν λόγω συνεδρίαση της μεικτής επιτροπής, προπαρασκευαστικό έγγραφο στο οποίο εκτίθενται λεπτομερώς τα συγκεκριμένα στοιχεία της προβλεπόμενης θέσης της Ένωσης.
            
         
               (4)
            
            
               Η προβλεπόμενη θέση της Ένωσης εγκρίθηκε από το Συμβούλιο, σύμφωνα με το σημείο 3 του παραρτήματος της απόφασης 2013/785/ΕΕ.
            
         
               (5)
            
            
               Τα μέτρα σχετικά με την κατανομή του αριθμού και της χωρητικότητας των παραγαδιάρικων έχουν εγγραφεί στα πρακτικά της εν λόγω συνεδρίασης της μεικτής επιτροπής, και τα μέτρα σχετικά με τη σύνθεση των αλιευμάτων στην κατηγορία «βιομηχανική πελαγική αλιεία» επιβεβαιώθηκαν με την επιστολή του Υπουργείου Γεωργίας και Θαλάσσιας Αλιείας του Μαρόκου, με αριθ. πρωτοκόλλου 510/11 της 13ης Νοεμβρίου 2015.
            
         
               (6)
            
            
               Η αύξηση του ποσοστού αλιευμάτων της ομάδας ειδών σαρδέλλα-φρίσσα αντισταθμίζεται από αντίστοιχη μείωση του ποσοστού αλιευμάτων της ομάδας ειδών σαυρίδι/σκουμπρί/γαύρος, ενώ το ποσοστό παρεμπιπτόντων αλιευμάτων παραμένει αμετάβλητο.
            
         
               (7)
            
            
               Οι τροποποιήσεις αυτές θα πρέπει να εγκριθούν εξ ονόματος της Ευρωπαϊκής Ένωσης.
            
         
               (8)
            
            
               Είναι αναγκαίο να προβλεφθεί η αναδρομική εφαρμογή των μέτρων αυτών από τις 13 Νοεμβρίου 2015,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνονται, εξ ονόματος της Ένωσης, οι τροποποιήσεις των τεχνικών δελτίων αριθ. 4 και 6 του πρωτοκόλλου μεταξύ της Ευρωπαϊκής Ένωσης και του Βασιλείου του Μαρόκου σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου, οι οποίες εγκρίθηκαν από τη μεικτή επιτροπή που θεσπίστηκε με το άρθρο 10 της εν λόγω συμφωνίας και απορρέουν από το απόσπασμα των πρακτικών και το απόσπασμα της επιστολής με αριθ. πρωτοκόλλου 510/11 που περιλαμβάνονται στα παραρτήματα Ι και ΙΙ της παρούσας απόφασης.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 13 Νοεμβρίου 2015.
   
      Βρυξέλλες, 7 Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 349 της 21.12.2013, σ. 1.
   
      (2)  ΕΕ L 141 της 29.5.2006, σ. 4.
   
      (3)  Κανονισμός (ΕΚ) αριθ. 764/2006 του Συμβουλίου, της 22ας Μαΐου 2006, σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου (ΕΕ L 141 της 29.5.2006, σ. 1).
   
      ΠΑΡΑΡΤΗΜΑ Ι
      
         Απόσπασμα των πρακτικών της συνεδρίασης στις 14-16 Οκτωβρίου 2015 της μεικτής επιτροπής που θεσπίστηκε με τη συμφωνία αλιευτικής σύμπραξης μεταξύ της Ευρωπαϊκής Κοινότητας και του Βασιλείου του Μαρόκου
      
      Κατόπιν διαπίστωσης υποχρησιμοποίησης της υποκατηγορίας των παραγαδιάρικων και κατόπιν αιτήματος της Ευρωπαϊκής Ένωσης για αναθεώρηση της επιτρεπομένης χωρητικότητας, προτείνεται από την πλευρά του Μαρόκου νέα κατανομή του αριθμού και της χωρητικότητας των σκαφών στα οποία έχει χορηγηθεί άδεια, εντός του ορίου της συνολικής ικανότητας για τα παραγαδιάρικα της κατηγορίας 4, ως εξής: 5 παραγαδιάρικα χωρητικότητας μικρότερης ή ίσης των 150 GT και 4 παραγαδιάρικα χωρητικότητας μικρότερης ή ίσης των 200 GT. Η μαροκινή πλευρά θα συνεχίσει να αναλύει το αίτημα αυτό στο πλαίσιο του συνολικού ανώτατου ορίου ενώ παράλληλα θα εξετάζει τις αιτήσεις αδειών των σκαφών χωρητικότητας άνω των 200 GT.
   
   
      ΠΑΡΑΡΤΗΜΑ ΙΙ
      
         Απόσπασμα της επιστολής με αριθ. πρωτοκόλλου 510/11 της 13ης Νοεμβρίου 2015 του Υπουργείου Γεωργίας και Θαλάσσιας Αλιείας του Μαρόκου
      
      Κατόπιν αιτήματος που διατυπώθηκε κατά τη 2η συνεδρίαση της μεικτής επιτροπής, που πραγματοποιήθηκε στις Βρυξέλλες από τις 14 έως τις 16 Οκτωβρίου 2015, σχετικά με την αναθεώρηση ορισμένων τεχνικών μεθόδων εκμετάλλευσης των μικρών πελαγικών ειδών της κατηγορίας 6, έχω την τιμή να σας πληροφορήσω ότι σύμφωνα με την επιστημονική γνωμοδότηση του INRH, το ποσοστό αλιευμάτων της ομάδας ειδών σαρδέλλα-φρίσσα είναι σκόπιμο να αυξηθεί στο 37 % της κατανεμηθείσας ποσόστωσης και να διατηρηθεί στο επίπεδο αυτό ώστε να αποφευχθεί η υπερεκμετάλλευση του αποθέματος.